 

בית הדין הצבאי המחוזי

**מחוז שיפוטי ז"י**

**בפני השופטים: אל"ם מאיר ויגיסר - אב"ד**

**רס"ן שני גופשטיין - שופטת**

**סרן גנט חיים - שופט**

**בעניין: התובע הצבאי (ע"י ב"כ, סרן תכלת מרדכי פייגנסון)**

**נגד**

**הנאשם: X/XXX רב"ט א' כ' (ע"י ב"כ, עו"ד בר עוז ששון)**

**הכרעת - דין**

על פי הודאתו, מורשע הנאשם בעבירה של הוצאת נשק מרשות הצבא, לפי סעיף 78 לחוק השיפוט הצבאי, התשט"ו- 1955, בהתאם לכתב האישום ולפרטים הנוספים.

1. **ניתנה היום, ג' באלול תשפ"ג, 20.08.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**גזר - דין**

הנאשם הורשע על פי הודאתו בעבירה של הוצאת נשק מרשות הצבא, על כך שהחל ממועד שאינו בידיעת התביעה ועד ליום 27 ביולי 2023 הוציא מבסיס יחידתו, XXX, נשק מרשות הצבא, ללא היתר כדין. הנאשם שירת בתפקיד תותחן דוהר ביחידתו. במסגרת תפקידו, נשא נשק אישי מסוג רוס"ר M-16 וכן מחסניות התואמת לנשק זה, ובהן כדורי 5.56 מילימטר המשמשים לירי בנשק זה.

הנאשם הוציא במשך תקופה מרשות הצבא שתיים עשרה קופסאות שהכילו, כל אחת, שלושים כדורים וכן שקית ובה 425 כדורים. סך הכל הוציא כ – 785 כדורים.

הנאשם הכניס את הכדורים לתיקו האישי וביום 27 ביולי 2023, הגיע עם תיקו האישי לתחנת הרכבת באר שבע מרכז ושם נמצאו הכדורים בבדיקה.

הנאשם התגייס לצה"ל בחודש דצמבר 2022. בחקירותיו הוא לא הודה במיוחס לו בכתב האישום והוא מוחזק במעצר החל מיום גילוי התחמושת.

הצדדים התחשבו בחומרת העבירה ומנגד בשורה של נסיבות לקולה: הנאשם בחר ליטול אחריות על מעשיו בבית הדין ובכך חסך בזמן שיפוטי ניכר. בפנינו הביע חרטה על מעשיו והבטיח שלא יחזור עליהם. התחמושת שנתפסה הוחזרה לרשות הצבא ובכך נגדע הסיכון בגניבת הנשק. מדובר במעידה חד פעמית של צעיר שעברו נקי. כמו כן, צוינו נסיבותיו האישיות ובהן מצבו הרפואי המורכב של אביו. עוד נטען כי הסדר הטיעון מקל עם הנאשם בהתחשב באותן נסיבות ייחודיות שפורטו ולא עולה בקנה אחד עם מדיניות התביעה הצבאית.

אכן יש מקום לענישה מחמירה ומרתיעה בעבירות של הוצאת נשק מרשות הצבא בפרט ובכל העבירות של הוצאת נשק בכלל. הנאשם כחייל בצה"ל הפר את האמון שנתנו בו מפקדיו והוציא תחמושת בכמות גדולה ביותר. כבר נפסק כי לא ניתן לירות בנשק ללא כדורים וכאן מדובר במאות כדורים שזוהי מטרתם. בית הדין הצבאי לערעורים החמיר בתקופה האחרונה את רמת הענישה בעקבות פסיקת בית המשפט העליון ובעקבות תיקון החקיקה נוכח תופעת הפשיעה הכרוכה בשימוש בנשק. אכן, העונש שהוצג בפנינו הוא מקל ואף מקל מאוד, אך מצאנו לנכון לכבדו תוך החמרה בעונש המאסר המותנה.

על הנאשם נגזרים, אפוא, העונשים הבאים:

1. **מאה שלושים וחמישה (135) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעה (9) חודשים למשך שלוש (3) שנים, לבל יעבור עבירה שיש בה יסוד של הוצאת נשק או עבירות בנשק לפי חוק העונשין. התנאי יחול גם על עבירות לפי חוק השיפוט הצבאי ותקופתו תהיה למשך שנתיים (2).**
3. **הורדה לדרגת טוראי.**
4. **זכות ערעור כחוק.**
5. **ניתן היום, ג' באלול תשפ"ג, 20.08.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**העתק נכון מן המקור**

**רס"ן לייה קריצר אללוף**

**קצינת בית הדין**

**נערך על ידי: א.ל**

**בתאריך: 21.08.2023**

**חתימת המגיה: סגן שיר בן-ארמון**